: : Taman Templer.
Terima kasih Yang Berhormat Tuan Y.B. TUAN MOHD SANY BIN HAMZAN : Speaker. Malam tadi saya tengok cerita Shivaji The Boss. Jadi, soalan saya, dengan izin, irupatti onru, No. 21. Terima kasih.
PERTANYAAN-PERTANYAAN MULUT DARIPADA Y.B. TUAN MOHD SANY BIN HAMZAN (N15 TAMAN TEMPLER)
TAJUK : RUMAH-RUMAH TERBENGKALAI
21. Bertanya kepada Y.A.B. Dato' Menteri Besar:-
Apakah pendekatan Kerajaan Negeri untuk menyelesaikan masalah projek perumahan terbengkalai khususnya di DUN Taman Templer?
: Yang Berhormat Taman Templer, lain kali terus kepada soalan ya. Tak perlu panjang-panjang.
: Terima kasih Taman Templer. Saya minta izin untuk menjawab soalan ini bersekali dengan soalan No. 48 juga soalan daripada Taman Templer. Bezanya Taman Templer soalan ini kerana soalan 48 spesifik kepada apartmen tersebut. Dalam soalan No. 21 bertanyakan apakah langkah dan pendekatan Kerajaan Negeri untuk menangani projek-projek terbengkalai di DUN Taman Templer dan saya suka memaklumkan bahawa satu-satunya projek terbengkalai yang telah diklasifikasikan oleh Jabatan Perumahan Negara di DUN Taman Templer ialah Projek Apartmen Kristal Selayang Mutiara yang telah tertangguh beberapa tahun. Ahli-ahli Yang Berhormat yang saya kasihi sekalian, bagi memulihkan Projek Apartmen Kristal Selayang Mutiara, Kerajaan Negeri telah mengadakan beberapa siri perbincangan bersama Kerajaan Persekutuan untuk menyelesaikan masalah tersebut. Dan Kerajaan Persekutuan melalui Jabatan Perumahan Negara telah bersetuju untuk memulihkan projek tersebut menggunakan dana Kerajaan Persekutuan.
Status terkini pelaksanaan pemulihan tersebut adalah Jabatan Perumahan Negara sedang melaksanakan proses perolehan ataupun pra kelayakan (pre-q) bagi
mempelawa kontraktor-kontraktor yang berminat bagi projek ini. Berdasarkan perancangan baru proses perolehan bagi projek ini, SST atau pun Surat Setuju Terima bagi pihak kontraktor yang berjaya dijangka akan dikeluarkan pada Februari tahun 2021 manakala tarikh milik tapak pula dijangka pada pertengahan ataupun pada akhir Februari 2021 tetapi saya suka maklumkan ini di bawah Peruntukan dan Hal Ehwal Perolehan Kerajaan Persekutuan.
Untuk soalan (b), antara langkah awal yang diambil oleh Kerajaan Negeri dalam membantu pembeli-pembeli yang terkesan terhadap projek terbengkalai tersebut adalah dengan menetapkan tiada sebarang kos tambahan akan dikenakan kepada pembeli bagi pemulihan projek tersebut. Berdasarkan rekod pelikuidasi Hall Chadwick Corporate Advisory Sdn. Bhd. dianggarkan seramai 490 pembeli yang terlibat dalam pembangunan ini. Antara langkah lain yang diambil seperti mengeluarkan surat pengesahan projek terbengkalai oleh Jabatan Perumahan Negara supaya pembeli dapat berurusan dengan pihak bank bagi menstrukturkan semula pinjaman atau mengurangkan bayaran bulanan daripada pembiaya ataupun institusi kewangan. Kerajaan Negeri melalui Lembaga Perumahan Dan Hartanah Selangor (LPHS) telah bertindak sebagai pemudah cara pemulihan projek dan akan sentiasa bekerjasama rapat dengan semua pihak bagi memastikan apartmen ini dapat dipulihkan, seterusnya disiapkan sehingga mendapat sijil kelayakan menduduki ataupun CF diperolehi. Itu sahaja setakat ini, terima kasih.